Esekiɛli.
2.
U nɛɛ, tɔnun bii, ɑ seewo ɑ yɔ̃rɑ, kpɑ n nun gɑri sɔ̃. 
Sɑnɑm mɛ u kɑ nùn gɑri yi mɔ̀, yerɑ Yinni Gusunɔn Hunde u nùn yɔɔwɑ mɑ u nùn yɔ̃rɑsiɑ. Mɑ u yɛ̃ro swɑɑ dɑki wi u kɑ nùn gɑri mɔ̀ mi. 
U nɛɛ, tɔnun bii, nɑ nun gɔriɔ Isirelibɑn mi, be bɑ mɑn seesimɔ. Wee be, kɑ ben bɑɑbɑbɑ bɑ mɑn torɑ sere kɑ gisɔ. 
Tɔn be, bɑ swɑɑ tɑu, bɑ mɑɑ gɔ̃ru bɔɔbu. Ben miyɑ nɑ nun gɔriɔ kpɑ ɑ bu sɔ̃ ɑ nɛɛ, ɑmɛniwɑ nɛ, Yinni Gusunɔ nɑ geruɑ. 
Nɑ nɛɛ, wee bɑ sɑ̃ɑ mɛm nɔɔ sɑribɑ. Bɑ nun swɑɑ dɑki? Bɑ ǹ nun swɑɑ dɑki? Kɑ mɛ, bɑ koo giɑ mɑ Gusunɔn sɔmɔ u wɑ̃ɑ ben suunu sɔɔ. 
Wunɛ Esekiɛli, ɑ ku bu nɑsiɑ, ɑ ku mɑɑ ben gɑrin bɛrum ko, bɑɑ mɛ n ko n sɑ̃ɑre ɑ wɑ̃ɑ sɑ̃ki kɑ niin suunu sɔɔ. Domi bɑ sɑ̃ɑwɑ mɛm nɔɔ sɑribɑ. 
Bɑ nun swɑɑ dɑki? Bɑ ǹ nun swɑɑ dɑki? A gesi bu sɔ̃ɔwɔ ye nɑ geruɑ, bɑɑ mɛ bɑ sɑ̃ɑ mɛm nɔɔ sɑribɑ. 
Adɑmɑ wunɛ, tɔnun bii, ɑ nɔɔwɔ ye kon nun sɔ̃. A ku ko mɛm nɔɔ sɑri nge bwese te. A wunɛn nɔɔ wukio kpɑ ɑ tem ye kon nun wɛ̃. 
Sɑɑ yerɑ Esekiɛli u nɔmu gɑgu wɑ gɑ dɛmiɛ win mi giɑ, gɑ tireru nɛni te bɑ kuruɑ. 
Nɔmu ge, gɑ tire te kusiɑ win wuswɑɑɔ. Bɑ tu yoruɑwɑ berɑ yiru kpuro. Gɑri yi yi yoruɑ tire te sɔɔ, yiyɑ weeweenu kɑ wuri kɑ nuku sɑnkirɑnun gɑri. 
